Document ID: 31987R0166

*****
ΚΑΝΟΝΙΣΜΟΣ (ΕΟΚ) αριθ. 166/87 ΤΟΥ ΣΥΜΒΟΥΛΙΟΥ
της 19ης Ιανουαρίου 1987
που καθορίζει, για το έτος 1987, την ποσόστωση που εφαρμόζεται κατά την εισαγωγή στην Πορτογαλία κρέατος κατοικιδίων κουνελιών προέλευσης τρίτων χωρών
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την πράξη προσχώρησης της Ισπανίας και της Πορτογαλίας, και ιδίως το άρθρο 234 παράγραφος 2,
την πρόταση της Επιτροπής,
Εκτιμώντας:
ότι το άρθρο 245 της πράξης προσχώρησης προβλέπει ότι η Πορτογαλική Δημοκρατία μπορεί να εφαρμόζεται, μέχρι τις 31 Δεκεμβρίου 1992, ποσοτικούς περιορισμούς κατά την εισαγωγή, προέλευσης τρίτων χωρών, των προϊόντων που αναφέρονται στο παράρτημα ΧΧΙ της πράξης προσχώρησης, και ιδίως του κρέατος κατοικίδιων κουνελιών·
ότι ο κανονισμός (ΕΟΚ) αριθ. 494/86 του Συμβουλίου της 25ης Φεβρουαρίου 1986 για τον καθορισμό της αρχικής ποσόστωσης κατά την εισαγωγή στην Πορτογαλία κρέατος κατοικίδιων κουνελιών προέλευσης τρίτων χωρών (1), καθόρισε την αρχική ποσόστωση σε 210 τόνους· ότι θα πρέπει, για το έτος 1987, να αυξηθεί η εν λόγω ποσότητα κατά το ελάχιστο ποσοστό του 15 % που προβλέπεται στο άρθρο 245 παράγραφος 3 της πράξης προσχώρησης·
ότι ο παρών κανονισμός εφαρμόζεται στο σύνολο των τρίτων χωρών, με την επιφύλαξη, εξάλλου, των πρωτοκόλλων που θα συναφθούν με τις προτιμησιακές τρίτες χώρες σύμφωνα με το άρθρο 366 της πράξης προσχώρησης ή των μεταβατικών μέτρων που αναφέρονται στο άρθρο 367 αυτής· ότι θα πρέπει, ωστόσο, να προβλεφθεί ότι οι ποσότητες που προκύπτουν από τους ποσοτικούς περιορισμούς που καθορίζονται κατ' εφαρμογή των άρθρων αυτών περιλαμβάνονται σ' αυτή που καθορίζεται από τον παρόντα κανονισμό για το σύνολο των τρίτων χωρών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Για την περίοδο από 1ης Ιανουαρίου μέχρι τις 31 Δεκεμβρίου 1987, η ποσόστωση που προβλέπεται στο άρθρο 245 της πράξης προσχώρησης, η οποία εφαρμόζεται από την Πορτογαλική Δημοκρατία κατά την εισαγωγή, προέλευσης τρίτων χωρών, κρέατος και βρώσιμων σφαγίων κατοικίδιων κουνελιών της διάκρισης 02.04 Α του κοινού δασμολογίου, καθορίζεται σε 242 τόνους.
2. Όσον αφορά τις προτιμησιακές χώρες, στην περίπτωση που τα πρωτόκολλα που αναφέρονται στο άρθρο 366 της πράξης προσχώρησης, ή, ελλείψει αυτών, τα αυτόνομα μέτρα που λαμβάνονται βάσει του άρθρου 367 της εν λόγω πράξης, προβλέπουν ποσοτικούς περιορισμούς, οι ποσότητες που προκύπτουν από την εφαρμογή των προαναφερομένων διατάξεων καθορίζονται πριν από τον καθορισμό των ποσοτήτων για τις άλλες τρίτες χώρες, τηρώντας το πλαίσιο που καθορίζεται στην παράγραφο 1.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Ιανουαρίου 1987.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 19 Ιανουαρίου 1987.

Labels: 3
18
17
6